Lesersbrief: Wie is die eienaars van dié pensioenfonds?Foto: Westerninvestor.com Hercules van Centurion skryf: In die staatsrede van 2020 het die president verwys na die samesprekings (met die regering, sakelui, vakbonde, raadgewers en dies meer) oor die verwagte pad van die ekonomie. Hy het gesê dat die finansies van die staat beroerd is en dat die briek ten opsigte van uitgawes aangedraai moet word. Daar is egter ’n berg van uitgawes wat op een of ander wyse gefinansier moet word. Een van daardie “wyses” is om die pensioenfonds vir staatsamptenare (PFSA, oftewel GEPF) se leë beursie nog verder leeg te maak. Ten spyte van die president se opmerking dat die pensioenarisse nie bekommerd hoef te wees oor hul pensioene nie, moet hulle met reg redelik beswaard wees. Tydens bogenoemde samesprekings het Cosatu, asof hy die eienaar van die PFSA is, voorgestel dat die Openbare Beleggingskorporasie (OBK) en dus die PFSA, amper die helfte van Eskom se skuldlas moet delg – wat ’n enorme hulppakket! Dit is waarskynlik ernstig (?) gedebatteer en ook nogal goed ontvang, want selfs die minister van openbare ondernemings “dink dit is ’n goeie plan” Die staat sal pa staan vir dié “lening”, want hy het as minister van finansies gesê niemand hoef slapelose nagte oor die pensioene te hê nie, die staat sal betaal. Ek wonder waarmee. Die vraag is: wie is eintlik die eienaar(-s) van die Pensioenfonds – die pensionarisse of die vakbonde? Laasgenoemde sal vinnig op hul perdjie spring en staak en toi-toi as hulle nie geraadpleeg word nie – soos tans die geval met die SAL se sakereddingspogings en moontlikheid dat werkers afgelê kan word. Cosatu het ook, as deel van genoemde hulppakket, geen afleggings as voorwaarde gestel nie. Ongelukkig is die honderdduisende pensioenarisse oor die hele land versprei en het nie die geld om byeen te kom nie, want anders kon ons (die pensionarisse) voor die kantoor van die uitvoerende hoof van die PFSA gaan plak het totdat daar op ons pleidooie ag geslaan is.